עמי פופר

עמי פופר (נולד ב-2 ביוני 1969) הוא ישראלי שהורשע ברציחתם של שבעה פלסטינים בטבח שביצע בראשון לציון ב-20 במאי 1990.

ביוגרפיה
פופר נולד וגדל בראשון לציון כילד השלישי מבין ארבעה ילדים לרחל, ילידת פולין, ולקרול פופר, יליד רומניה. הוא גויס לצה"ל ושירת כלוחם בחיל השריון, אך שוחרר לאחר כשנה וחצי מחוסר התאמה, לאחר אירועי נפקדות וחוסר משמעת, שבשיאם חטף נשק מחייל אחר וניסה להתאבד.

 הרצח 

ב-20 במאי 1990, רצח פופר שבעה פלסטינים מרצועת עזה ופצע 11 בשעה שהמתינו לעבודה בצומת גן הוורדים בעיר מגוריו ראשון לציון. את הרצח ביצע באמצעות רובה גליל שגנב מאחיו החייל. פופר נמלט מהמקום במכוניתו של אחד מהפועלים.

פופר נעצר בו ביום ואמר תחילה שהמניע הוא חברתו שעזבה אותו, ושבביתה נעצר. אחר כך אמר שבגיל 13 נאנס על ידי ערבי והוא ביקש לנקום על כך. בית המשפט הרשיע אותו ברצח ודן אותו לשבעה מאסרי עולם מצטברים ועוד עשרים שנה חופפות.

בעקבות הרצח פרצו מהומות בריכוזים ערביים בישראל וביהודה ושומרון וחבל עזה, שבהן, לפי מקורות ערביים, נהרגו מאש חיילי צה"ל ארבעה פלסטינים ונפצעו 166.

תקופת כליאתו 
במהלך מאסרו חזר בתשובה והתקרב לרב חיים קניבסקי. הוא התחתן ביוני 1993 עם שרה גולדברג, פעילת "כך" תושבת קנדה, ובמהלך שהותו בכלא נולדו להם שלושה בנים.

ב-1997 החל לצאת לחופשות. באותה שנה נדחה ערעורו על הרשעתו ועל חומרת העונש. בפברואר 1999 קצב הנשיא עזר ויצמן את עונשו ל-40 שנה ולאור זאת הוא צפוי להשתחרר בנובמבר 2030.

ב-17 בינואר 2007, בזמן חופשה מהכלא, פופר יצא לעקיפה בפס לבן, בעודו נוהג ללא רישיון נהיגה וגרם לתאונה. בתאונה נהרגו אשתו ובנו הצעיר. פופר ושני ילדיו האחרים נפצעו באורח בינוני. הוא הורשע בעסקת טיעון ונידון ל-6 חודשי מאסר, בנוסף לעונשו הקודם.

ב-2009 התחתן שוב, והתגרש לאחר זמן קצר.

באוקטובר 2012 הועבר מבית הסוהר מעשיהו לבית הסוהר איילון, בעקבות התנכלויות לנשיא לשעבר משה קצב, כנקמה על שקצב סירב כנשיא להעניק לו חנינה.

ב-2013 נישא פופר לאישה שהתפרסמה כאם המתעללת בפרשת אליאור חן אותה הכיר במהלך שהותה בכלא. בהמשך השנה הביע חרטה על מעשיו כחלק מבקשת חנינה.

בשנת 2016 הוחזר פופר לכלא מעשיהו ואושר לו לצאת לעבודה כל בוקר מחוץ לכותלי הכלא, ולחזור בסיום יום העבודה.

 עתירותיו לבתי המשפט 
פופר נודע כמי שהגיש מספר עתירות-אסיר. הבולטת שבהן הייתה עתירה נגד ההחלטה לאסור הכנסה של גיטרה לתאו, כפי שהיא מצויה ברשות האסירים הכלואים באגף החינוך, אליו פופר מנוע כניסה בשל היותו אסיר ביטחוני. בסופו של דבר הפציר בית המשפט בשב"ס לבחון הכנסה של גיטרה לתאו של פופר, במספר עתירות נוספות הורה בית המשפט לבחון הוספת מכונות כביסה ומקררים לאגף בו הוא היה כלוא.

פופר השתתף בעתירה לבג"ץ יחד עם עשרה אסירים נוספים, שנשפטו על מעשים על רקע לאומני ודרשו לשחררם על רקע שחרור אסירות פלסטיניות. העתירה נדחתה.

גורמים שונים ניסו לקדם שחרור מוקדם של פופר מהכלא, בהם הרב עובדיה יוסף, מפלגת ש"ס וארגון חוננו.

ביוני 2017 הגיש פופר בקשה לניכוי שליש מעונשו בשל התנהגות טובה. עקב התנגדות השב"כ הוחלט לדחות בשנה את הדיון בבקשה. בהמשך קבע בית המשפט המחוזי, בדיון על אפשרות לשחרור מוקדם, כי לא הוכח שהמניע של פופר היה לאומני ולכן לא ניתן לסווג את האירוע כפעולת טרור. הוועדה ציינה שחומרי החקירה המקוריים הושמדו, כנראה בטעות, וכי "לא מן הנמנע כי לו היה בפני הוועדה חומר נוסף והיו בו אינדיקציות אחרות, ההחלטה יכול והייתה משתנה".

בנובמבר 2024 נדחתה בקשתו של פופר לשחרור מוקדם, והוא צפוי לסיים את תקופת מאסרו בשנת 2030.

באוגוסט 2025 שר המשפטים יריב לוין הגיש בקשה לנשיא יצחק הרצוג לשקול חנינה או הקלה בעונשם של פופר ואסירים יהודים נוספים בעקבות חתימת הסכם בין ישראל לחמאס שבו השתחררו פלסטינים שהורשעו במעשי רצח על רקע לאומני.

 משפחתו 
לפופר שני ילדים מאשתו הראשונה שרה גולדברג, מלבד בנו הצעיר שנהרג בתאונת דרכים. בנו ישראל היה בשנת 2023 לאחר ממקימי המאחז צור משגבי, המיועד למשפחות מהמגזר החרדי והדתי לאומי.

הערות שוליים

קטגוריה:מורשעים ברצח בישראל
קטגוריה:חוזרים בתשובה
קטגוריה:ישראלים שניסו להתאבד
קטגוריה:ראשון לציון: אישים
קטגוריה:אישים ממוצא יהודי-רומני
קטגוריה:ישראלים שנולדו ב-1969